Diari Oficial de la Generalitat Valenciana


Sumari del DOGV 9547, del 06-03-2023 (2023/2237)

RESOLUCIÓ d'1 de març de 2023, de la consellera d'Agricultura, Desenvolupament Rural, Emergència Climàtica i Transició Ecològica, per la qual es convoca els municipis i entitats locals menors de la Comunitat Valenciana, perquè formulen les seues sol·licituds d'ajuda en relació amb les obres de condicionament de camins rurals, per a l'exercici de 2023.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9547

Data del DOGV
:   06-03-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/2237


Data del document
:   01-03-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * ajuda pública

RESOLUCIÓ d'1 de març de 2023, de la consellera d'Agricultura, Desenvolupament Rural, Emergència Climàtica i Transició Ecològica, per la qual es convoca els municipis i entitats locals menors de la Comunitat Valenciana, perquè formulen les seues sol·licituds d'ajuda en relació amb les obres de condicionament de camins rurals, per a l'exercici de 2023. [2023/2237]  
  
L'Ordre de 17 de novembre de 2008, de la Conselleria d'Agricultura, Pesca i Alimentació, aprovava les bases reguladores per a la concessió d'ajudes als ajuntaments i entitats locals menors de la Comunitat Valenciana, en relació amb les obres de condicionament de camins rurals de titularitat municipal, donant així compliment al que es disposa en l'apartat 2 de l'article 9 de la Llei 38/2003, de 17 de novembre, general de subvencions.  
D'altra banda, i segons disposa l'apartat 2 de l'article 23 de la mateixa ley, la iniciació del procediment de concessió de les ajudes es realitzarà mitjançant convocatòria aprovada per l'òrgan competent.  
Les ajudes públiques que ací es convoquen, no precisen de la seua notificació a la Comissió Europea, per no reunir tots els requisits de l'article 107 del Tractat de Funcionament de la Unió Europea (TFUE), atés que les entitats beneficiàries, no exerceixen una activitat empresarial destinada a la consecució d'un benefici econòmic, ni afavoreixen determinades empreses d'un sector o determinades produccions.  
A fi que s'inicie el procediment de sol·licitud i tramitació de les ajudes, en compliment de l'article 160 i 164 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Objecte  
1. Es convoquen per a l'exercici 2023 les ajudes per a obres de condicionament de camins rurals de titularitat municipal.  
2. Les obres subvencionables seran les que signifiquen una millora permanent de la superestructura dels camins rurals, siga amb ferm asfàltic, formigó o material granular. Queden exceptuats els projectes que contemplen exclusivament obres aïllades no incloses en les de superestructura, i treballs com els de desbrossament o neteja de camins, apedaçaments i rasants aïllats.  
3. No seran auxiliables les millores oferides pels contractistes.  
  
Segon. Beneficiaris.  
1. Podran sol·licitar les ajudes els municipis i entitats locals menors de la Comunitat Valenciana, que tinguen atribuïdes competències en matèria de construcció, millora i adequació de camins rurals.  
  
2. No s'admetran a tràmit les sol·licituds d'aquelles entitats que hagen sigut beneficiàries d'aquestes ajudes en la convocatòria de l'exercici 2022.  
  
Tercer. Bases reguladores.  
1. Les bases per les quals es regeix aquesta convocatòria són les establides en l'Ordre de 17 de novembre de 2008, de la Conselleria d'Agricultura, Pesca i Alimentació, per la qual s'aproven les bases reguladores de les ajudes per a obres de condicionament de camins rurals de titularitat municipal (DOGV 5902, 27.11.2008).  
2. La concessió de les ajudes s'efectuarà en règim de concurrència competitiva.  
  
Quart. Finançament de les ajudes.  
1. Les subvencions es concediran amb càrrec a l'aplicació pressupostària 55.26.55.1451.592.18.0, dels pressupostos de la Generalitat per a l'exercici 2023.  
La línia i import global màxim són els següents:  
Línia: S0170000  
Obres i serveis d'infraestructura agrària en municipis.  
Import global màxim: 650.000,00 €.  
2. Els crèdits que s'imputen a l'exercici de 2024, no podran sobrepassar la quantitat de 3.400.000,00 €.  
  
Cinqué. Quantia de l'ajuda i coeficient d'actualització de preus.  
1. La inversió màxima auxiliable en la sol·licitud està limitada a 160.000,00 euros per ajuntament, i a 42.000,00 euros per entitat local menor.  
2. L'ajuda a concedir serà, com a màxim, un percentatge de la inversió auxiliable dependent del nombre d'habitants, segons les xifres oficials de població resultants de la revisió del padró municipal referides a l'1 de gener de 2022.  
- Si l'entitat sol·licitant té menys de dues mil habitants, el percentatge serà el 80 %.  
- Si l'entitat sol·licitant té dues mil o més habitants, el percentatge serà el 60 %.  
3. Les obres objecte de subvenció seran degudament senyalitzades, segons model de cartell normalitzat. El cartell s'executarà en xapa galvanitzada, amb una grandària mínima de 1,5 metres quadrats, i amb dos pals de subjecció.  
Per a determinar el format i tipografia vigents per al cartell normalitzat, s'estarà al publicat en el Manual d'identitat corporativa de la Generalitat, en el seu apartat de senyalització d'obres. S'adjunta exemple en l'annex I. Si hi ha diversos camins i el seu nom complet no cap en l'espai dedicat a això, es posarà el nom del camí principal, afegint-hi després «i altres».  
4. Els preus màxims de les unitats d'obra a aplicar, a l'efecte de determinar el pressupost d'execució material subvencionable de les obres, són els que figuren en la relació de l'annex II de les bases reguladores.  
Per a la convocatòria de 2023, s'aplicarà un coeficient d'actualització de preus de 1,5000, en virtut del que s'estableix en el punt 3 de l'apartat sisé de les bases reguladores.  
5. No s'acceptaran ni honoraris professionals, ni partides alçades, fins i tot referents a seguretat i salut, i en aquest cas es desglossaran en el projecte i es justificaran en la certificació d'obra amb factures pagades. Tots els elements pressupostats en el projecte d'obres relatius a seguretat i salut en el treball, quedaran sense subvenció si no són justificats, en la corresponent certificació d'obres, per factures pagades al subministrador per l'executor material de les obres, datades en el termini que vaja entre el seu inici i la seua finalització. Aquestes factures hauran d'exhibir el justificant de recepció signat del subministrador o, en defecte d'això, còpia de la transferència o qualsevol sistema de pagament bancari.  
No s'acceptarà la malla metàl·lica en els sòls de formigó, llevat que el pendent del camí supere el 7 % i es justificarà, en la certificació d'obra, adjuntant factura pagada en els mateixos termes indicats en el paràgraf anterior.  
Solament s'acceptarà l'obertura de caixa en els casos de ferm de macadam, en els altres casos serà eliminada del pressupost aprovat per la Conselleria.  
Solament s'acceptarà un tipus de reg: 1) d'emprimació sobre llastos en preparació de ferm amb tractament asfàltic o d'aglomerat; o 2) d'adherència sobre ferms asfaltats quan es reforce, pel seu mal estat, amb un altre reg o amb capa d'aglomerat.  
6. Podrà incloure's, en el càlcul de la inversió auxiliable de l'obra, les despeses generals, el benefici industrial, i l'impost sobre el valor afegit. Quedaran exclosos d'aquest càlcul altres despeses com els honoraris de projecte, anàlisi del terreny i partides alçades.  
  
Sisé. Termini de presentació de les sol·licituds.  
El termini de presentació de sol·licituds serà d'un mes, comptat a partir de l'endemà de la publicació de l'extracte d'aquesta resolució en el Diari Oficial de la Generalitat Valenciana.  
  
Seté. Forma de presentació de les sol·licituds.  
1. Els ajuntaments i entitats locals menors que reunisquen les condicions previstes en les bases reguladores, podran presentar una única sol·licitud de subvenció per a les seues obres.  
2. Les sol·licituds es presentaran telemàticament, ja que els sol·licitants són persones jurídiques, obligades a relacionar-se amb la Generalitat a través de mitjans electrònics en els termes de l'article 14 de la Llei 39/2015, d'1 d'octubre, del procediment administratiu comú.  
La presentació telemàtica de la sol·licitud s'haurà de realitzar en el procediment habilitat en la seu electrònica de la Generalitat, a la qual pot accedir-se des de l'adreça d'internet següent: sede.gva.es/va/proc796, utilitzant els corresponents models normalitzats disponibles en aquesta.  
Si alguna entitat presenta la seua sol·licitud presencialment, se la requerirà perquè l'esmene a través de la presentació electrònica en els termes previstos en l'article 68.4 de la citada Llei 39/2015, d'1 d'octubre. A l'efecte, es considerarà com a data de presentació de la sol·licitud aquella en la qual haja sigut realitzada l'esmena.  
3. Per a poder presentar la sol·licitud de manera telemàtica, l'entitat sol·licitant haurà de disposar de certificat qualificat de representant d'entitat, emés per l'Agència de Tecnologia i Certificació Electrònica de la Comunitat Valenciana (ACCV), podent utilitzar així mateix qualsevol altre sistema de signatura electrònica admés per la seu electrònica de la Generalitat: (https://sede.gva.es/va/seu\_certificats).  
Quan es vulga tramitar un procediment en representació d'una altra persona jurídica, es podrà atorgar aquesta representació a través del Registre de Representants de l'ACCV (https://www.accv.es/vl/servicios/registro-de-representantes/). L'accés a aquest registre per part dels representats pot realitzar-se utilitzant un certificat qualificat de representant d'entitat.  
En el cas que la tramitació de la sol·licitud es realitze amb el certificat personal del representant de l'entitat, i aquest representant no conste en el Registre de Representants de la Generalitat Valenciana, s'haurà d'acreditar aquesta condició. En cas de falta o insuficient acreditació de la representació, s'estarà al que es disposa en l'article 5.6 de la Llei 39/2015, d'1 d'octubre.  
  
Huité. Documentació a presentar.  
1. Al formulari emplenat en la tramitació telemàtica, s'annexarà la documentació establida en les bases reguladores i legislació vigent:  
  
- Sol·licitud emplenada, en model normalitzat. Aquesta sol·licitud se signarà digitalment, per l'entitat sol·licitant o el seu representant, en el moment de la presentació telemàtica, mitjançant el procediment establit per a això en la seu electrònica.  
- Acreditació de la identitat de la persona jurídica sol·licitant, en cas de no autoritzar la seua consulta per l'òrgan gestor del procediment.  
- Acreditació, quan siga escaient, de la identitat del representant legal, si aquest és una persona jurídica, en cas de no autoritzar-se'n la consulta per l'òrgan gestor del procediment.  
- Acreditació d'estar al corrent de les obligacions tributàries, estatals i autonòmiques, i amb la Seguretat Social, en cas de no autoritzar o oposar-se'n a la consulta per l'òrgan gestor del procediment.  
- Certificat del municipi o de l'entitat local menor, segons la naturalesa del sol·licitant, en model normalitzat.  
- Memòria valorada, signada digitalment per persona tècnica competent. En comptes de la memòria valorada, també podrà presentar-se un projecte tècnic, signat digitalment, encara que aquest només serà exigible, posteriorment, a aquelles sol·licituds que resulten seleccionades per a la seua aprovació. Tots dos documents s'ajustaran a l'indicat en l'Ordre 9/2016, de 22 d'abril, de 2016, de la Conselleria d'Agricultura, Mitjà Ambiente, Canvi Climàtic i Desenvolupament Rural, per la qual s'estableix el format digital per a la presentació de projectes tècnics.  
- Memòria acreditativa de la necessitat de l'obra, signada digitalment per l'entitat sol·licitant o el seu representant. Com a mínim, declararà i acreditarà prou la informació necessària per a poder valorar els següents apartats per a la priorització de la sol·licitud:  
  
a) Indicar si la sol·licitud contempla únicament inversions en camins intermunicipals o en camins que donen servei directe a zones de cultiu o explotació en comú.  
b) Indicar si es dona accés directe a explotacions ramaderes o a indústries agroalimentàries (cellers, cooperatives…).  
c) Indicar si existeix coherència amb altres línies de subvenció o actuacions directes de la Conselleria, com ara modernització de regadius, millora d'infraestructures ramaderes o qualssevol altres  
d) Detallar la necessitat de l'obra sobre la base de la població rural i les produccions de la zona a què dona servei el camí o camins, o qualsevol altre factor que contribuïsca al desenvolupament rural de la zona.  
- En cas que algun camí objecte de la sol·licitud, discórrega per qualsevol zona d'afecció (via pecuària, domini públic hidràulic, carreteres, espais de la Xarxa Natura 2000 o paratges naturals declarats, etc.), s'adjuntarà l'autorització d'execució de l'obra, expedida per l'òrgan competent.  
Els models normalitzats estan disponibles en l'adreça d'internet: sede.gva.es/va/proc796.  
Quan les entitats interessades necessiten donar d'alta o modificar un compte bancari per a la percepció de les ajudes convocades, aquesta actuació s'haurà de realitzar de manera telemàtica (sistema PROPER) a través de la seu electrònica de la Generalitat (sede.gva.es/va/proc22648), ja que estan obligats a això els subjectes previstos en l'article 6 de l'Ordre 2/2022 de la Conselleria d'Hisenda i Model Econòmic, per la qual es regulen les actuacions o tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat.  
  
2. La presentació de la sol·licitud implica que l'entitat sol·licitant haurà de complir i declarar sota la seua responsabilitat:  
- No haver iniciat l'execució de les obres incloses en la sol·licitud.  
  
- Complir la normativa d'integració laboral de persones amb discapacitat o, en el seu cas, l'exempció d'aquesta obligació, segons estableix el Decret 279/2004, de 17 de desembre, del Consell, pel qual es regulen procediments de contractació administrativa i de concessió de subvencions per al foment de l'ocupació de les persones amb discapacitat.  
  
- Complir la normativa sobre igualtat efectiva entre homes i dones (Llei orgànica 3/2007, i Llei 9/2003 de la Generalitat).  
- Complir el que s'estableix en la Llei 1/2022, de 13 d'abril, de transparència i bon govern de la Comunitat Valenciana.  
3. Serà obligatori l'ús de signatura electrònica per a formular sol·licituds, presentar declaracions responsables o comunicacions, interposar recursos, desistir d'accions o renunciar a drets, sobre la base de l'indicat en l'article 11.2 de la Llei 39/2015.  
Els documents que s'annexen al tràmit telemàtic hauran d'anar signats per les persones escaients, segons el tipus de document. En concret, serà obligatori que vagen signats electrònicament les memòries valorades i els projectes tècnics, segons el que s'estableix en l'Ordre 9/2016, de 22 d'abril, de 2016, de la Conselleria d'Agricultura, Medi ambient, Canvi Climàtic i Desenvolupament Rural, per la qual s'estableix el format digital per a la presentació de projectes tècnics.  
4. Mitjançant la presentació de la sol·licitud, la persona sol·licitant manifesta sota la seua responsabilitat que totes les dades recollides en aquella, i en la documentació que s'adjunta, són verídiques, i que es troba en possessió de la documentació que així ho acredita, quedant a la disposició de la Generalitat per a la seua presentació, comprovació, control i inspecció posterior que s'estimen oportuns.  
5. En el cas que la sol·licitud no reunisca els requisits exigits o no s'acompanyen els documents preceptius, es requerirà a l'interessat perquè, en un termini de deu dies, esmene la falta o acompanye els documents, amb la indicació que, si així no ho fera, se'l tindrà per desistit de la seua petició, prèvia resolució que haurà de ser dictada en els termes previstos en l'article 21 apartat 1 de la Llei 39/2015.  
6. Qualsevol aportació de documentació complementària, una vegada realitzada la sol·licitud, es durà a terme telemàticament en la seu electrònica de la Generalitat, fent referència al codi d'expedient que li haja sigut assignat (amb el format AGMIA/2023/XX/XXX).  
L'accés al tràmit telemàtic d'aportació de documentació complementària pot realitzar-se des de la seu electrònica de la Generalitat, a través de l'adreça d'internet següent:  
sede.gva.es/va/proc18536.  
7. L'acreditació de la documentació relacionada s'efectuarà sense perjudici del que s'estableix en l'article 28.2 de la Llei 39/2015, d'1 d'octubre, del procediment administratiu comú de les administracions públiques.  
Quan l'administració actuant consulte o recapte dades o documents en l'àmbit dels fins de la convocatòria que estiguen en el seu poder, o que hagen sigut elaborats per qualsevol altra administració, el règim aplicable serà el següent:  
a) L'òrgan gestor del procediment haurà d'estar autoritzat per l'entitat interessada per a poder consultar les dades d'estar al corrent dels pagaments amb l'Agència Tributària, estatal i autonòmica, i les dades d'identitat fiscal davant l'Agència Estatal de l'Administració Tributària. En cas contrari, l'entitat interessada haurà d'aportar els documents acreditatius corresponents.  
b) L'òrgan gestor del procediment té potestat per a consultar les dades del registre de representants de l'Agència de Tecnologia i Certificació Electrònica de la Comunitat Valenciana (ACCV), i d'estar al corrent dels pagaments amb la Tresoreria de la Seguretat Social. No obstant això, si l'entitat interessada desitja oposar-se a això, és imprescindible que indique la informació concreta a la consulta de la qual s'oposa i els motius que ho justifiquen. Si s'oposa queda obligada a aportar els documents acreditatius corresponents.  
c) L'òrgan gestor podrà verificar l'exactitud de les dades declarades per l'entitat interessada, d'acord amb el que s'estableix en la disposició addicional octava de la Llei orgànica 3/2018, de 5 de desembre, en l'article 4 de la Llei 40/2015, d'1 d'octubre, de règim jurídic del sector públic, i en l'article 13 de la Llei 38/2003, de 17 de novembre, general de subvencions.  
  
Nové. Criteris de valoració.  
1. Si les sol·licituds presentades superen l'import global màxim establit en aquesta resolució, es tindran en compte els criteris de preferència i valoració definits en l'apartat quart de les bases reguladores, per a poder seleccionar les sol·licituds a aprovar.  
2. Tindran preferència les sol·licituds que contemplen únicament inversions en camins intermunicipals i en camins que donen servei directe a zones de cultiu o explotació en comú.  
3. Si amb aquestes sol·licituds no s'esgotara l'import global màxim, es valorarà la resta segons el barem establit en el punt 3 de l'apartat quart de les bases reguladores:  
- Per grandària de població:  
Menor o igual a 7.000 habitants: 2 punts.  
Major de 7.000 habitants: 1 punt.  
- Per nombre d'ajudes rebudes en els últims quatre anys:  
0 ajudes: 1,5 punts.  
1 ajuda: 1 punt.  
2 ajudes: 0,5 punts.  
- Per donar accés directe a explotacions ramaderes o a indústries agroalimentàries: 1 punt.  
- Per coherència amb altres actuacions de la Conselleria: 1 punt.  
- Per la necessitat de l'obra: 2 punts.  
4. En cas d'empat entre dues o més sol·licituds, es donarà prioritat a aquella el coeficient de ruralitat de la qual siga major, entenent com a tal:  
CR = Sc / St  
  
on:  
R = coeficient de ruralitat  
Sc = superfície cultivada del terme municipal  
St = superfície total del terme municipal  
5. Vista l'acta de la comissió d'avaluació i valoració, i a proposta de la direcció general amb competència en infraestructures agràries, s'emetrà resolució de la consellera d'Agricultura, Desenvolupament Rural, Emergència Climàtica i Transició Ecològica, o òrgan que delegue, sobre les sol·licituds seleccionades per a la seua aprovació.  
Aquesta resolució es notificarà, mitjançant la seua publicació en el Diari Oficial de la Generalitat Valenciana.  
6. Si la sol·licitud es troba entre les seleccionades, l'entitat sol·licitant haurà d'aportar, en el termini de dos mesos, a comptar des de l'endemà de la publicació, un projecte tècnic.  
Aquest projecte serà objecte d'informe tècnic i econòmic pel personal tècnic que es designe a l'efecte.  
  
Deu. Notificació de tràmits  
Els tràmits a emplenar en el present procediment seran notificats, segons la seua naturalesa, mitjançant la publicació en el Diari Oficial de la Generalitat Valenciana, o individualment de manera telemàtica a cada entitat interessada, d'acord amb el que es disposa per la Llei 39/2015, d'1 d'octubre, del procediment administratiu comú de les administracions públiques, i la Llei 38/2003, de 17 de novembre, general de subvencions.  
  
Onze. Presentació de certificacions per al pagament de l'ajuda.  
Segons el que s'estableix en el punt 1 de l'apartat huité de les bases reguladores, es fixen els terminis màxims següents per a la presentació de les certificacions d'obra per al pagament de cada anualitat que s'aprove:  
- Anualitat 2023: fins al 30 de novembre de 2023.  
- Anualitat 2024: fins al 30 de setembre de 2024.  
  
Dotze. Informació relativa al tractament de dades de caràcter personal.  
1. La gestió de les ajudes comporta el tractament de dades de caràcter personal, havent de complir-se amb les mesures i garanties regulades en la normativa en matèria de protecció de dades, especialment el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.  
2. De conformitat amb el que es preveu en els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre, respecte al tractament de dades de caràcter personal, cal informar el següent:  
a) Nom del tractament: Ajudes en matèria agrícola, agroalimentària i desenvolupament rural de la conselleria competent en matèria d'agricultura.  
b) Responsable del tractament: Persona titular de la sotssecretaria de la conselleria amb competències en matèria d'agricultura.  
c) Finalitat del tractament: Gestionar les ajudes en matèria agrària, agroalimentària i desenvolupament rural.  
d) Exercici de drets: Les persones interessades tenen dret a sol·licitar l'accés, rectificació i supressió de les seues dades de caràcter personal, així com sol·licitar la limitació o oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en l'adreça d'internet següent: sede.gva.es/va/proc19970  
e) Reclamacions: Sense perjudici de qualsevol altre recurs administratiu o acció judicial, si la persona interessada entén vulnerat el seu dret a la protecció de dades pot reclamar davant la Delegació de Protecció de Dades de manera presencial o telemàtica de conformitat amb el que es preveu en l'adreça d'internet següent: sede.gva.es/va/proc22094, sense perjudici de la possibilitat de reclamar davant l'Agència Espanyola de Protecció de Dades.  
f) Pot obtindre informació més detallada en l'enllaç següent:  
http://www.agroambient.gva.es/va/registre-de-tractaments  
3. Quan al llarg del procediment administratiu la persona sol·licitant o, el seu representant legal, aporte dades de caràcter personal de terceres persones en el procediment administratiu, tindrà l'obligació d'informar-los dels extrems següents:  
a) La comunicació d'aquestes dades a l'administració per al seu tractament en l'àmbit de les seues competències i d'acord amb els fins del procediment.  
b) La possibilitat que l'administració realitze consultes relacionades amb les seues dades per a comprovar, entre altres extrems, la seua veracitat. Si aquesta consulta requereix autorització per llei per part de les persones les dades de les quals es consultaran, la persona sol·licitant o el seu representant legal haurà d'haver recaptat aquesta autorització, que estarà disponible a requeriment de l'administració en qualsevol moment.  
c) La possibilitat i manera d'exercir els drets d'accés, rectificació, supressió, limitació del tractament o oposició que li assisteixen en relació amb el tractament de les seues dades personals.  
4. Sense perjudici de les obligacions de transparència que té com a entitat pública, en compliment del que es disposa en la Llei 19/2013, de 9 de desembre, de transparència, accés a la informació pública i bon govern, i la Llei 1/2022, de 13 d'abril, de transparència i bon govern de la Comunitat Valenciana, les entitats beneficiàries tenen les obligacions següents:  
a) Donar l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
b) Subministrar a l'entitat concedent, previ requeriment, tota la informació que siga necessària per al compliment per aquesta de les obligacions previstes en la Llei 1/2022, de 13 d'abril, en el termini de 15 dies hàbils des del requeriment.  
c) La disposició dels nous conjunts de dades que es generen per la formalització i el desenvolupament de les subvencions atorgades per l'administració de la Generalitat, sempre que siga possible, com a conjunt de dades obertes.  
La present resolució posa fi a la via administrativa i contra aquesta podrà interposar-se recurs de reposició davant la consellera d'Agricultura, Desenvolupament Rural, Emergència Climàtica i Transició Ecològica, en el termini d'un mes des de l'endemà de la publicació; o bé directament, en el termini de dos mesos des de l'endemà de la publicació, recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; i en l'article 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
  
València, 1 de març de 2023.- La consellera d'Agricultura, Desenvolupament Rural, Emergència Climàtica i Transició Ecològica: Isaura Navarro Casillas.  
  
  
  
Annex I